钦定古今图书集成/明伦汇编/氏族典/第138卷 > 《廖用贤尚友录》 > 殷迈
## 钦定古今图书集成/明伦汇编/氏族典/第138卷 > 《廖用贤尚友录》 > 殷迈

按《江宁县志》：“迈字时训，嘉靖辛丑举进士，授户部主
事，以病乞改南验封司。丙午考绩，寻进文选司郎中丁外艰，服满，复除前官，进江西左参议。甲寅，以疾辞，
未允。乙卯提调乡试，丙辰进贵州提学副使，中途感
疾，遂归。隆庆改元，起用，除浙江提学副使，广励诸生，
育才兴行，进右参政。戊辰进按察使，病不能赴，移檄”
乞休。中丞刘应谷亟为劝驾，不得已赴任。进四川右
布政。庚午，进南京太仆寺卿，移疾居里。江陵当国欲
引以为重，竟不出。久之，以荐进南京太常卿。甲戌，进
礼部右侍郎。丙子，以原官管祭酒事。丁继母忧，方服
除，制中转官以彰异数，两疏辞，温旨留用。扶病临雍，
数月，乞归甚坚，乃准致仕。